Wind beskadig elektrisiteitsnetwerk in Wes-KaapLugfoto van die Paarl in die Wes-Kaap (Drakenstein-munisipaliteit) Foto: Andres de Wet (eie werk) via Wikimedia Commons Gure weersomstandighede het Maandagaand skade veroorsaak aan veral die elektrisiteitsnetwerk in die Drakenstein-munisipaliteit in die Wes-Kaap. Die hele Paarl en Mbekweni se kragtoevoer is hierdeur geraak. “Sterk winde het tot gevolg gehad dat die dakplate by die Dalweide-substasie afgewaai het,” het Mart-Marié Haasbroek, woordvoerder van die munisipaliteit, in ŉ verklaring gesê. “Die dakplate het binne-in die 66 kV-stasie te lande gekom. Dit het ŉ kortsluiting veroorsaak wat die Eskom-skakelaars omstreeks 18:40 laat uitklink het. Volgens Haasbroek is die skade dadelik herstel en die kragtoevoer was teen 20:52 weer aangeskakel. “Verskeie ander kragonderbrekings is ook aangemeld waar die wind bome of takke op hoogspanning- en laagspanningslyne laat val het. Die wind self het ook skade aan hoog- en laagspanningslyne in Paarl, Wellington en Mbekweni aangerig.” ŉ Bushalte se dak, naby die Dal Josafat-stadion, het ook afgewaai. Die installasie is weens veiligheidsredes eers verwyder. “Die Munisipaliteit gebruik tans ŉ kontrakteur wat help om die foute so vinnig moontlik te herstel. Drakenstein-inwoners word aangemoedig om enige elektriese foute so gou moontlik aan te meld deur 021 807 4665 te skakel. Intussen het EWN ŉ video op sy webwerf gelaai van die wind wat Maandag by die Burgersentrum in Kaapstad só gewaai het dat ŉ paar voetgangers gesukkel het om staande te bly.